text: Allinmi, allinmi Mama Tania. Qhichwa siminchikpas, huk runa simikunapas yupaychasqataq, rimasqataq kanan. Mama Kamachikuyninchikmi 48° ñiqichanpi "runa simikunaqa chaninchasqa simikunam" nispa kamachikamun. Kaqtaq 28044 yupayniyuq Yachachinakuymanta kamachikuypas 20° yupayniyuq ñiqichanpi "Iskay simipi, iskay yachaypi yachachinakuyqa llapan runapaqmi, kaqtaq tukuy llaqtakunapaqmi" nispam kamachikamun. Kaqtaq 29735 yupayniyuq Runa simikunamanta kamachikuypas kallantaqmi, ichaqa, kay kamachikuykuna ¿hunt'akunchu? ¿Mana riki? Chay kamahikuykuna hunt'akuptinqa Radio Nacionalpas, Radio Exitosapas, huk radiokunapas; TV Nacionalpas, TV 4, TV 5, huk TVkunapas, El Peruano qillqasqapas, El Comercio qillqasqapas, huk willakuqkunapas kay simkunapich riki pisillapas lluqsimunman. Chaykunaqa manam kanchu. Runa simi rimaqkunaqa 4 hunu kuraqsi kanchik (más de 4 millones) chay tukuy runari, ¿mana qhawarisqachu kanchik,icha manachu runapas kanchik? Qhawarinanchikpaq, Españapi Vasco llaqtam Euskera sutiyuq siminkunataqa chanintapuni kawsachichkanku. Chaymi euskera simiqa llapan wayra wasi radio sutiyuqkunapi, llapan periódico sutiyuq qillqaspa willakuykunapi, llapan canal TVkunapi, llapan yachay wasikunapi, llapan universidadkunapi rikukunpuni, uyarikunpuni, qillqakunpuni, rimakunpuni. Euskera simi rimaqkunaqa yaqa 4 hunullataqmi kasqaku; qhichwakunaqa llapan 10 hunu kuraqsi kasunchikman.